Начало Знание Космос Най-голямата загадка на науката или Парадоксът на Ферми\n„Що е благо? Знанието. Що е зло? Незнанието. Който е умен и изкусен, той според обстоятелствата едно ще отхвърли, а друго ще избере. Но ако душата му е висока и непобедима, той няма да се бои от това, което е отхвърлил, и не ще се възхищава от това, което е избрал.”\n„Здравата интерпретация на фактите дава възможност да се предположи, че във физиката, а също в химията и биологията, е експериментирал „свръхинтелект“, и че в природата няма слепи сили, заслужаващи доверие”\n„По-рано ми се струваше, че ще получим сигнали от Космоса след година или две, три… Годините минават и аз изпитвам все по-големи съмнения, почва да ми се струва, че тук се крие някаква голяма тайна…”\n„Вечното мълчание на тези безкрайни пространства ме ужасява.”\nПрез 2009 г., годината на астрономията, тихомълком се навършиха 50 години от началото на научното изследване на проблема за извънземните цивилизации – през 1959 г. в най-престижното научно списание „Нейчър“ е отпечатана историческата статия на ядрените физици Дж. Кокони и Ф. Морисън „Търсене на междузвездни съобщения“ („Searching for Interstellar Communication“). В нея за първи път се разглежда от научна гледна точка възможността за търсене на радиосигнали от извънземни цивилизации.\nА сега, през 2012 г., отбелязваме половинвековния юбилей на книгата на известния астрофизик от СССР Йосиф Шкловски „Вселена, живот, разум” („Вселенная, жизнь, разум“). Тя изиграва изключителна роля в развитието на SETI (съкращение от Search for Exstraterrestrial Intelligence или „търсене на извънземен разум“) в целия свят. В разширен вариант и в съавторство с великия американски астроном Карл Сейгън книгата се появява през 1966 г. и на английски език под името „Разумният живот във Вселената” („Intelligent Life in the Universe“). Тези класически текстове са библията на специалистите по SETI и досега.\nПреди половин век в Националната радиоастрономическа обсерватория на САЩ се подготвят за прием на радиосигнали, изпратени от извънземен разум (Exstraterrestrial Intelligence или ETI). Проектът бил наречен OZMA по името на принцесата от една детска книжка за вълшебната Страна Оз. Към пролетта на 1960 г. група под ръководството на радиоастронома Френсиз Дрейк започва да търси изкуствен радиосигнал от две звезди от слънчев тип – τ от Кит и ε от Еридан, които се намират на разстояние около 11 светлинни години от Слънцето. Наблюденията на тези звезди продължили четири месеца и, както е добре известно, резултатът бил отрицателен. Казват, че готвейки се за среща с колегите си, за да обсъди с тях вероятността за съществуване на извънземен разум, Дрейк извежда прословутата формула, носеща неговото име, която ще го направи знаменит.\nТелескопът на националната радио обсерватория в Грийн Банк, САЩ, използван за проекта OZMA. Приемникът му бил настроен на дължина на вълната 1.42 GHz (или 21 cm), съответстваща на излъчването на междузвездния водород. Тогава се е предполагало, че тази честота би трябвало да е универсален стандарт и ориентир за ETI, които се опитват да установят междузвездна връзка. В същата обсерватория от 1973 до 1976 г. се провежда и втори експеримент, наречен OZMA II. Изследвани били над 650 от най-близките до Слънцето звезди, но резултатът отново бил отрицателен.\nТя дава оценка на броя N на развитите цивилизации в нашата Галактика:\nКъдето N*е броят на звездите в Млечния път, fp е частта от звездите, които имат планетни системи, fe е частта от планетите, на които съществуват приемливи физични условия за съществуване на живот, flе вероятността на една планета с благоприятни условия да възникне живот, fr е вероятността възникналият живот да развие в рамките на еволюцията си видове, надарени с разум, fc е вероятността разумът да развие цивилизация с напреднала технология, която е в състояние да търси връзка с други цивилизации, TL е времето на активен живот на цивилизацията, и TGе продължителността на съществуване на нашата Галактика.Тук нямаме за задача да дискутираме това уравнение по-подробно. Ще споменем само, че оценките на N от формулата на Дрейк варират от „една“ (само нашата Земя) до милиарди ETI в зависимост от оптимизма на изследователя.\nФренсиз Дрейк (р. 1930) с една от формите на своето уравнение.\nПак през 1960 г. друго голямо име във физиката – Фриймън Дайсън, се включва „в играта“. Дайсън по право се смята за един от създателите на съвременната квантова електродинамика заедно с нобеловите лауреати Швингер, Фaйнман и Томонагa. Известни са достиженията му във физиката на твърдото тяло, ядрената техника и астрофизиката. Той пише кратка статия в другото най-престижно научно списание „Сайънс“, озаглавена „Търсене на изкуствени звездни източници на инфрачервено излъчване“(„Search for Artificial Stellar Sources of Infrared Radiation“), в която се излага концепцията за т.нар. „сфера на Дайсън“.\nТя представлява хипотетично астро инженерно съоръжение – тънка сферична обвивка с голям радиус (от порядъка на радиусите на планетните орбити), като звездата е в нейния център. Идеята за такава сфера той взима от книгата „Създателят на звезди“ на фантаста Олаф Степълдън, написана още през 1937 г. Предполага се, че една развита ETI може да използва сфера на Дайсън за пълна утилизация на енергията на своята централна звезда и/или за решаване на евентуални проблеми със жизненото си пространство. За построяването на такава тънка сфера ще е необходимо вещество, колкото има в Юпитер.\nТърсенето на сфери на Дайсън е перспективно направление в SETI. Съоръжения с такива мащаби могат да се засекат със съществуващите в момента инструменти по тяхното инфрачервено излъчване с нетипично спектрално разпределение. Но до момента на човечеството не са известни такива източници, нито пък способи за практическа реализация на сфера на Дайсън около нашето Слънце.\nНо още през 1950 г. един от гениите на физиката формулира това, което мнозина смятат за най-голямата загадка на науката. Тогава от проблема за разума във Вселената се заинтересувал знаменитият нобелов лауреат Енрико Ферми. Той някак мимоходом формулирал идеята, наречена впоследствие „парадокс на Ферми”. Той звучи така:\nАко във Вселената има много цивилизации, някои от тях трябва да са много развити и да са колонизирали вече нашата Галактика, както и Земята в частност. Тогава къде са те и защо не виждаме следи от тяхната дейност?\nНаистина, само за няколко милиона години за ВСЯКА цивилизация, която се развива технологично с НАШИЯ днешен темп, ще стане достъпна ЦЯЛАТА Галактика. Благодарение на „дифузията” на една развита цивилизация от звезда към звезда, тя би се разпространявала от своята родителска планета навън подобно на сферична вълна. Ако най-близките до родителската планета звезди (разположени, да кажем, на разстояние 10 светлинни години от нея), се колонизират например за 10 000 години (т.е скоростта на „дифузията” е 0.001 с, където с е скоростта на светлината), то за десетина милиона години цялата Галактика ще бъде усвоена от въпросната цивилизация. Това всъщност е КРАТКО време – ако възрастта на Вселената е еквивалентна на 24 часа, то 10 милиона години ще са еквивалентни само на ЕДНА МИНУТА. А в Млечния път има стотици милиарди звезди,които са по-стари от Слънцето …\nТъй като възрастта на нашата Галактика е над 1000 пъти по-голяма, неизбежно възниква въпросът „Къде са Те?”. Защо не наблюдаваме следи от тази експанзия на въпросната високоразвита извънземна цивилизация тук на Земята? А ако в Галактиката има не една, а много високоразвити ETI, то процесът на колонизация трябва да е значително по-интензивен…\nТака се сблъскваме с „парадокса на Ферми“ и в неговата основа лежи отсъствието на следи от извънземни цивилизации на Земята. Ако ETI наистина съществуват, то даже в границите на нашата Слънчева система ТРЯБВА да има явни признаци на присъствието им. Е, къде са ТЕ тогава? Мълвата говори, че въпросът „Къде са Те тогава?” бил зададен от Ферми по време на закуска с колеги от лабораторията Лос Аламос през лятото на 1950 г. и така се появил парадоксът, носещ неговото име.\nОттогава насам в различни страни са извършени стотици наблюдения в радиодиапазона и в другите диапазони на електромагнитния спектър, използвани са многообразни стратегии и методи за търсене, но резултати продължава да няма – липсват каквито и да са признаци за активност от ETI. Всички наблюдавани явления и обекти на небето сякаш по определение имат естествена природа.\nЕнрико Ферми (1901–1954), виден италиански физик с огромен принос в развитието на съвременната теоретична и експериментална физика, един от основоположниците на квантовата физика, лауреат на Нобелова награда за физика през 1938 г.\nЕдинственият за момента достоверен факт в проблематиката на SETI е фактът за НАШЕТО собствено съществуване. Този прост и очевиден за всеки факт има обаче огромно значение – по същия начин, както най-голямата тайна на атомната бомба е била просто в това, че тя МОЖЕ да бъде направена… Разумът МОЖЕ да съществува във Вселената. Нека да отворим скоба и без да даваме дефиниции, да отбележим, че тук разбираме понятието „разум“ като СОЦИАЛНО явление. Един напълно откъснат от социума индивид НЕ СЕ ДЪРЖИ като разумно существо и това е добре известно от многобройните факти около феномена „Маугли“. Затова като единична проява на разум тук ще разбираме действията на цивилизацията КАТО ЦЯЛО.\nЕ, възможен е и контра примерът, разгледан във великолепния роман на Станислав Лем „Соларис“, но нека не се задълбаваме… Защото НЕ ПО_МАЛКО достоверен е и фактът, че признаци за съществуването на извънземен разум в момента ОТСЪСТВАТ. Този факт наричаме „Мълчанието на Вселената”.\nМълчанието на Вселената е централният въпрос на SETI.\nВъзможностите на съвременната радиоастрономия са такива, че човечеството и сега е способно по принцип да регистрира сигнали от цивилизации, намиращи се на същото технологично ниво като нашата, в пределите на почти цялата Галактика с нейните стотици милиарди звезди. По силата на парадокса на Ферми, ако ETI съществуват, то огромното мнозинство от тях трябва да са хиляди пъти по-стари от човечеството и неимоверно по-развити от нас. Защо не регистрираме никакви сигнали?\nПредложени са над 20 възможни обяснения на парадокса на Ферми и на свързаното с него мълчание на Вселената и вероятно е трудно да се измислят нови. Ето някои от тях, тривиални и нечак толкова.\n1) Човечеството е уникално във Вселената.Най-простото обяснение е това, че ТЯХ просто ги няма. Обаче това обяснение нито е достатъчно строго, нито достатъчно естествено. То противоречи на наблюдаемата еднородност и изотропност на Вселената, която сега е извън съмнение. Невероятно е възникването само на една цивилизация в една еднородна и изотропна като цяло Вселена, в една с нищо незабележима галактика, около една най-обикновена жълта звезда (в Млечния път има поне 1 млрд. такива звезди, а галактиките са поне 100 млрд.). Към края на живота си обаче Шкловски става защитник именно на тази хипотеза.\n2) Нашата цивилизация не е единствена, но е най-развитата във Вселената.Това в известен смисъл е вариант на предната хипотеза и подобна гледна точка представлява краен израз на антропоцентризъм.\n3) Не виждаме следи от ETI, защото възможностите на нашите съвременни наблюдателни инструменти са недостатъчни. Мощността на сигналите на ETI може би е малка, може би те излъчват сигнали от насочен тип и Земята просто не попада по техния път, може би технологиите на ETI за връзка са други, и пр. Тази хипотеза е достатъчно оптимистична за бъдещето на SETI и е защитавана активно от Сейгън до края на живота му.\nКарл Сейгън (1934–1996), световно известен американски астроном и популяризатор на науката. Пионер на астробиологията и на SETI.\n4) Небето все още не е достатъчно добре изучено и трябва просто да се наблюдава повече и по-дълго. Това е вариант на оптимистичната хипотеза, описана по-горе.\n5) Извънземните цивилизации са много, но те не са „дълготрайни” (имат кратко време на живот). Наистина, отсъствието на видими прояви на дейност от ETI не е еквивалентно на отсъствие на самите ETI.\nАко извънземните цивилизации са много, но са недълговечни, те най-вероятно не достигат такова ниво на развитие, при което тяхната активност би се наблюдавала от Земята.\n6)Технологично развити свръхцивилизации просто не се появяват („Задънената улица” на Шкловски). Това е „силен” вариант на предната хипотеза.\nЙосиф Шкловски (1916–1985), астрофизик от СССР с фундаментален принос както в SETI, така и в множество други направления на съвременната астрофизика.\nВ последната преди смъртта си статия Шкловски се отказва от идеята за уникалност на земната цивилизация и предлага нещо още по-неутешително – хипотезата за „задънената улица”.\nИзвестно е, че нашата Земя всъщност е „гробище на видовете“. Имало е поне две масови екстинкции (т.е. изчезвания) на видовете и животът на планетата е висял на косъм. По оценки на биолозите и палеонтолозите от възникването на живота на Земята досега са се изредили около един милиард биологични видове, а в момента те са само два милиона.\nВъзможно е разумът (който е биологически най-мощният приспособителен механизъм на вида, наречен „homo sapiens”, т.е. на човека) да е хипертрофирана функция, водеща до неизбежна гибел (като голямото тегло при динозаврите или големите зъби на саблезъбия тигър). Тогава разумът е всъщност е поредното неудачно изобретение на природата или поредната “задънена улица” в еволюцията.\n7) ETI имат кратко време на живот, защото причина за гибелта на разума може да бъде загубата на основната му функция – функцията на познанието. Това е още един „силен” и нетривиален вариант на хипотеза 5.\nКакто споменахме вече, не сме в състояние да дефинираме добре понятието „разум”, но тук е достатъчно е да се ограничим с простия тезис, че разумният живот се характеризира със стремеж да разбере и обясни протичащите наоколо явления. Възникващите при това интерес и любопитство са крайно неустойчиви. Интересът към разбраното вече явление пропада практически мигновено. Никакви „интересни практически приложения” на стари закони не могат да заменят търсенето на нови.\nЗагубата на интерес към изследване на новото ще доведе не само до невъзможност да се развиват нови технологии (които биха спасили нашите потомци от предизвикателствата на бъдещето), но рано или късно и до невъзможност да се поддържат и възпроизвеждат вече съществуващите технологии, което води до неизбежна гибел.\nРазумът „вехне” без принципно нови и още необяснени явления. Както казва видният французин Анри Поанкаре, „В съдбата на всяка научна истина има само един миг на тържество, попадащ между безкрая, когато я смятат за невярна, и безкрая, когато я възприемат като тривиална”. Безкрайно сложен обект е непознаваем по принцип (това е следствие от великата теоремата на Гьодел).\nРазумът просто не би могъл да възникне в една безкрайно сложна Вселена. Наблюдаваното отсъствие на свръхцивилизации свидетелства, че нашата Вселена е “прекалено проста” за разума. Бързо опознавайки нейните закони (напр.за няколко хилядолетия), разумният живот изчерпва всички свои възможности и изчезва.\nПарадоксално, но факт: разумът възниква и загива по една и съща причина – поради простотата на устройството на нашия свят.\n8) „Неортоеволюционно” развитие на ETI.Великият полски писател-фантаст и мислител Станислав Лем предлага друго нетривиално решение на парадокса.\nМоже би цивилизациите са много и живеят дълго, но се развиват неортоеволюционно. „Може би,- пише той,- високоорганизираната цивилизация въобще не се характеризира с огромни енергии на потребление, а с най-добро регулиране“.\nАко това е така, нямаме основания да очакваме, че ще можем да наблюдаваме проявите на такава цивилизация.\nСтанислав Лем (1921—2006), световно известен полски писател-фантаст и мислител.\n9) Космическият разум се държи не така, както ние очакваме.Разумът, който се опитваме да открием във Вселената, най-вероятно много силно се различава от нашите представи за него. Не можем да забележим неговото присъствие не защото го няма, а защото той не се държи така, както очакваме.\n10) „Зоохипотеза”. Съгласно тази доста популярна хипотеза на Дж. Бол от Харвардския университета ние се намираме в нещо като резерват, поддържан от високоразвити ETI, които не се намесват в нашето развитие и ни изучават незабележимо, като умишлено крият от нас съществуването си.\n11) Разумът като междинно звено в еволюцията на Вселената.Ядреният физик А. Д. Панов от Московския университет разглежда и тази възможност. Наистина, нашето Слънце с нищо особено не се отличава от други като него милиарди звезди в нашия Млечен път и в милиардите други галактики. Естествено е да предположим, че планетите от земен тип също са достатъчно разпространени във Вселената.\nТогава животът, както и разумът, са ОБИКНОВЕНИ ФОРМИ на структурната организация на материята във Вселената. Ако това е така, пред нас се открива впечатляващата картина на прехода на Вселената през поредица от качествено различни стъпала (напр. термоядреният синтез на елементите в звездните ядра, до биологичната еволюция на органичните молекули в междузвездните молекулярни газово-прахови комплекси и пр.) към все по-високо ниво на самоорганизация.\nЗасега ни се струва, че върхът на тази самоорганизация е разумът. А ако екстраполираме тази тенденция в бъдещето? Ще се яви ли СЛЕД разума някаква структура, качествено различна от него, която да го превъзхожда по нивото си на организация? Така, както живата материя се отличава от неживата и така, както разумният живот се отличава от „просто“ живота? Нямаме в момента никакви логични причини да отхвърлим тази възможност, защото бихме изпаднали в поредната клопка на антропоцентризма („човекът е най-висшето същество“ едва ли звучи по-разумно от „Земята е център на Вселената“). Нищо не пречи да се разгледа явлението „разум“ като междинно, а не завършващо звено в процеса на самоорганизацията на Вселената.\n12) Сигналите от ETI отдавна „заливат” Земята, но мощността на културната традиция, в рамките на която ние ги интерпретираме, и нашият „познавателен хоризонт”, не са достатъчни за осъзнаването на изкуствената им природа. Станислав Лем смята, че съществува явление, което можем да наречем ПОЗНАВАТЕЛЕН ХОРИЗОНТ за всяка цивилизация. В рамките на този хоризонт се намира всичко, което цивилизацията е опознала и което умее да прави, в това число и такива явления, за които тя е в състояние поне да построи теоретичен модел (както ние сега строим модели например на„черни дупки“).\nОтвъд този хоризонт се намира всичко, което цивилизацията не знае и за което даже не може да се досети на основата на сумата от всичките си знания и умения. Как би изглеждало пред дадена цивилизация някое грандиозно явление, което тя може да наблюдава, но което се намира ОТВЪД нейния познавателен хоризонт? Ами – ще й изглежда като ЕСТЕСТВЕНО ЯВЛЕНИЕ, макар и загадъчно. Например, всеки сериозен учен от средата на XIX век би възприел гъбата на печално добре познатия на нашето поколение ядрен взрив като резултат от действието на неизвестни и необясними природни сили.\nЛем се придържа към мнението, че способността да се установи разлика между някакво естествено и изкуствено явление е функция от знанията на този, който установява тази разлика. Затова нашите шансове да открием някое „космическо чудо“ще нарастват, даже ако не отделяме специално внимание на неговото търсене. Как би изглеждала евентуална енергетика на ETI с мощността на Слънцето, на какви разстояния бихме забелязали нейните ефекти и какви варианти са възможни — всичко това ще узнаем, когато НИЕ САМИТЕ овладеем енергетика със звездна мощност. А сега засега, разширявайки познавателния си хоризонт, можем само да дискутираме темата „братя по разум“, напипвайки бавно същината на проблема.\nМълчанието на Космоса поставя пред нас принципния въпрос за пределите на земното знание. Поредната революция в науката свидетелства по-скоро за това, че от върха на всеки връх, превзет от науката, ще виждаме следващия – още по-висок и още непревзет връх. В полза на това говори и следствието от теоремата на Гьодел, че решението на всяка нетривиална научна задача води до появата на не по-малко от две нови задачи. Така евентуалната космическа експанзия на цивилизациите, проникването във Вселената и нейното „засяване” с разумен живот ще дава безгранични възможности за развитие на познанието.\nТогава просто е трудно и даже невъзможно да си представим какви биха били възможностите на по-старите, например със стотина милиона години, цивилизации.Те биха могли да управляват движението на звездите, да сътворяват нови галактики и даже нови вселени… И защо не, след като дори в рамките на нашата съвременна физика можем вече да кажем каква трябва да е енергията на две сблъскващи се елементарни частици, за да може резултантната черна дупка да започне да се разширява в друго пространство като НОВА вселена. Kакто казва американският космолог Харисън, възможността да се създават вселени (и нашата в частност), би могла да обясни антропния принцип, т.е. че параметрите на нашата Вселена са изключително подходящи за нашето съществуване. Вселената от следващото поколение се създава от наши предшественици именно с такива параметри и в крайна сметка протича нещо като естествен подбор на вселени. Тогава можем да приемем, че множество явления, които ние смятаме за естествени, в действителност са резултат (или отпадък…) от дейността на свръх могъщи стари цивилизации.\nТрудно е да се каже къде именно се намира сега постоянно отдалечаващият се хоризонт на знанието и на какво ниво е „културната традиция” на нашата цивилизация. Затова свалянето на проблема с мълчанието на Вселената не е никак просто и така или иначе, парадоксът на Ферми и досега си остава нерешен. Видяхме, че това е проблем не само на астрономията, но и въобще на науката като цяло. При всички случаи от самия факт затова мълчание вече следват важниизводи за съдбата на човешката цивилизация и за степента на нашата способност даси обясняваме мирозданието.\nВ същото време става все по-ясно, че самият живот на Земята е възникнал от Космоса. Старата (от началото на миналия век) и дълго отхвърляна хипотеза на шведския учен Сванте Арениус за панспермията, получава все повече подкрепа от съвременните наблюдения. Търсенето на „братя“ не само по разум, но и по биохимия и физическа организация изглеждат все по-обосновани. На фона на казаното по-горе само такова търсене в момента би имало шансове за успех в обозримото бъдеще.\nБез да влизаме в големи подробности, астрономията през последните двадесетина години ни позволява да направим важен извод. Наблюдаваме молекулите на водата навсякъде във Вселената, включително и на разстояние 11 милиарда светлинни години, когато Вселената е била много млада.\nСпектрален отпечатък на най-далечната вода във Вселената. Вижда се радиоемисията от водни мазери в далечния квазар MG J0414+0534. Като фон служи инфрачервеното изображение на самия квазар. Квазарът изглежда разкъсан на 4 компонента от сивия дифузен обект в центъра. Това е по-близка галактика, действаща като гравитационна леща, която е усилила сигнала от квазара 35 пъти. Вложеното долу вдясно изображение на огромната активна галактика M87 в съзвездието Дева илюстрира как би изглеждал квазарът от по-близко разстояние.\nВъзникването на доста сложни ОРГАНИЧНИ СЪЕДИНЕНИЯ в Космоса е закономерна и неотменна част от самия процес на раждане на звездите и планетите. Наблюдаваме въглеродни съединения в газовите облаци навсякъде във Вселената. Към август 2012 са известни общо около 170 молекули в нашия Млечен път, и те са главно органични. Най-големи от тях (с повече от 12 атома) са антраценът и пиренът, 60- и 70-фулерените С60 и С70 (C60 напомня футболна топка, а С70 – топка за ръгби).Макар все още непотвърдена, има информация и за откриването на такива сложни съединения в междузвездната среда като аминокиселината H2NCH2COOH (т.е. глицина) и дихидроксиацетона.\nИма всички условия тези молекули да дадат начало на най-простите биологични структури, а кометите и метеоритите са способни да доставят тези структури и на вече образуваните планети. Има всички основания навсякъде във Вселената да съществува живот, построен на основата на въглерода.\nНосителят на земния живот и на нашия разум – въглеродът.\nГлавният носител на земния живот и на нашия разум – въглеродът, има изключителни свойства. Химиците знаят още от миналия век, че способността на въглерода да се съединява в дълги вериги и пръстени с атомите на други елементи му дава възможност да формира СТОТИЦИ ХИЛЯДИ различни съединения, докато броят на съединенията на ВСИЧКИ ДРУГИ елементи, взети заедно (включително силиция, който е другият кандидат за основа на извънземен живот), не надвишава 20 000. Така че НЕ Е НЕВЪЗМОЖНО една част от извънземните разумни същества да не се отличават и биологически чак толкова много от нас…\nНе е невъзможно извънземните разумни същества да не се отличават и биологически чак толкова много от нас.\nТрябва да си дадем истинска сметка за тясната връзка между нас и Космоса. Вселената – тази единна и много сложна система от най-различни компоненти, връзки и взаимодействия, се управлява от родените заедно с нея природни закони. В процеса на дългата си еволюция тя е породила в себе си живата материя. А на определен и все още неясен етап от нейното развитие се появява и разумът. Дълбоко съм убеден, че разумът било то тук на Земята, било то някъде другаде сред звездите, играе ролята на инструмент, с който самата Вселена опознава себе си.\nСредата, която ще обитава човечеството в бъдеще неминуемо ще се разшири далеч извън пределите на Земята. Кой знае, може да е прав споменатият по-горе физик и първопроходец на SETI Фриймън Дайсън, който казва: „Възможно е нашата съдба като цивилизация да се състои именно в това – да направим жизнеспособните планети обитаеми. Веднъж да се разпространи животът извън пределите на нашата малка планета, нищо няма да е в състояние да спре неговото развитие”. Дайсън смята, че същността на живота е свързана с организацията, а не със субстанцията и за достатъчно време животът би се приспособил към всякаква околна среда. Необходим е само достатъчен запас вещество и енергия, което в Галактиката не е проблем. Може би в далечното бъдеще, когато се научат свободно да пътешестват сред звездите, нашите потомци ще започнат да гледат не само на Земята, но и на Млечния път като на естествена среда за обитаване на човешкия род.\nАвтор: доц. Валери Голев, катедра „Астрономия“,\nпредишна статия7 правила за щастлив живот на Дейл Карнеги\nСледваща статия98-годишни съпрузи пресъздават сватбения си ден 70 години по-късно


Предпазителни блокове - Тайван Висококачествени блокове предпазители OEM / ODM Производител | ИЗДЪЛЖЕНИЕ E&E ПРОМИШЛЕНО CO., LTD\nБлоки за предпазители / SHINING E&E INDUSTRIAL е професионален производител на електрически клеми, държач на предпазители, предпазител, твърдо реле (SSR) за повече от 35 години.\nSHINING E&E INDUSTRIAL CO., LTD е доставчик и производител на тайвански блокове предпазители с повече от 35 години опит. От 1978 г. в електроразпределителната индустрия Shining E&E предлага на нашите клиенти висококачествена услуга за производство на предпазители. С модерна технология и 35-годишен опит, Shining E&E винаги се грижи да отговори на търсенето на всеки клиент.\nПлатформа за монтиране на DIN шина / монтирана на панел 10x38 / 6x30\nСерия FB-M03xPQ : 600V, 30A, 1 ~ 3 Позицията е налична. Тип на клемата: винт с пластина под налягане и бърз съединител. Подходящ за предпазител за керамични тръби с размери 10x38mm . UL / cUL RoHS Одобрен . Индикаторът за отказ на захранването е незадължителни части за блока с предпазители. Блок предпазител, монтиран на панел . Той ще бъде монтиран предпазител на Din Rail, ако бъде сглобен с DRA серия Din Rail адаптер .\nСерия FB-M03xSQ : 600V, 30A, 1 ~ 3 Позицията е налична. Тип клема: Винт с бърз конектор . Подходящ за предпазител за керамични тръби с размери 10x38mm . UL / cUL RoHS Одобрен . Индикаторът за отказ на захранването е незадължителни части за блока с предпазители. Блок предпазител, монтиран на панел . Той ще бъде монтиран предпазител на Din Rail, ако бъде сглобен с DRA серия Din Rail адаптер .\nСерия FS-01xB : 600V, 10A, 1 ~ 8 Позицията е налична. Подходящ за предпазител за стъклени тръби с размери 6х32 мм . RoHS одобрен. Индикаторът за отказ на захранването е незадължителни части за блока с предпазители. Din Rail Mouinted и монтиран на панел се предлагат за предпазителя.\nСерия FB-601x : 600V, 15A, 1 ~ 2 Позицията е налична. Подходящ за предпазител за стъклени тръби с размери 6х32 мм . RoHS одобрен . Индикаторът за отказ на захранването е незадължителни части за блока с предпазители. Din Rail Mouinted и монтиран на панел се предлагат за предпазителя.\nСерия FB-M03XSQ За 10x38mm предпазител 600V 30 Amp Блок предпазител\nFS-01XB серия 35 мм Din на монтиране на релси 6x30 600V 10A Предпазителни предпазители\n35мм Din релсови предпазители 10A (600V, 10A, 1 ~ 8 полюс)


Тенис: Сестри Уилямс се връщат на корта\nСестри Уилямс се връщат на корта\nБившата номер едно в света и петкратна шампионка от Wimbledon Винъс Уилямс се завръща след травма и ще играе в турнира на трева в Ийстборн следващата седмица. Това съобщи американското списание Tennis. Сестра й Серина също вероятно ще се появи на корта след близо едногодошно отсъствие.\nВинъс не е играла от януари, когато получи травма в хълбока на Откритото първенство на Австралия. Миналата година в Лондон тя бе спряна от Цветана Пиронкова на четвъртфиналите, което бе окачествено като най-голямата изненада на турнира от Големия шлем. Цеци също ще участва на турнира в Ийстборн, така че нов двубой на трева между българката и по-голямата от сестрите Уилямс не е изключен.\nТреньорът на Серина Маки Шилстоун разкри пред вестник New Orleans Times-Picayune, че тя планира участие на турнира в Ийстборн преди Wimbledon, където трябва да защитава титлата си. „Тя показа голям напредък в тренировките през тези 21 дни, в които бяхме заедно. Серина е изключително силна в психологически план. Това я прави голяма шампионка и смятам, че ще се върне съвсем скоро”, коментира Шилстоун.\nУилямс не е играла в официален мач след като вдигна купата в Лондон миналата година. Нелепо нарязване на стъпалото на счупени стъкла в ресторант в Мюнхен доведе до редица операции и рехабилитации на американката. Организаторите на турнира в Англия вече обявиха, че пазят "уайлд кард" за Серина.\nВ същото време се разбра, че Роджър Федерер не е сигурен за турнира на трева в Хале, Германия. След загубения финал на Roland Garros швейцарецът се оплака от болки в гърба. Той щял да вземе окончателно решение, след допълнителни консултации с екипа си.\nВ първия кръг в Хале Федерер трябва да играе срещу шампиона Лейтън Хюит, който го победи на финала миналата година. Освен това Роджър има подписан договор с турнира на трева на Гери Вебер, който го задължава да участва в него до края на кариерата си.\nВъведено от Ragnar Rokr на 2011-06-06\nТаг: серина, винъс, уилямс, федерер, хале, ийстборн, трева,


Валери Симеонов: Плажът е територия на беззаконието - България | Факти.БГ\n11 Септември, 2017 10:59 1 038 6\nВалери Симеонов: Плажът е територия на беззаконието\nВицепремиерът по икономическата и демографската политика Валери Симеонов коментира, че не вижда нищо нередно в граничните проверки и изискваните такси. Това заяви той пред БНТ по повод становището на Кати Пири, че български граничари изнудват турски гастарбайтери. "Това са нормални практики и задължителни изисквания. Ако някой плаща, за да не му се даде винетка - това е нещо друго", обяснява вицепремиерът.\nСпоред него всяка държава използва да събира пари от преминаващите. "Е, как няма да плащат ще плащат, разбира се", изтъкна Симеонов и добави, че в България турските гастарбайтери са наболял проблем.\nЗам.-министър председателя изтъкна предимствата на тол системата - "не вие и аз да плащаме за ремонтите", а тези, които най-много експлоатирали пътищата.\nПо повод преместваемите обекти по курортите, вицепремиерът обясни отново за планираните законопроекти. "Има текстове, които позволяват поставяне на преместваеми обекти по плажовете и в населени места", информира Симеонов и добави, че според него времето на преместваемите обекти и този вид търговия отдавна е отминало. Валери Симеонов изтъкна още, че бранша също не иска преместваеми обекти в националните курорти.\n"Това е лакомия в рамките на един сезон някой да забогатее", категоричен е вицепремиерът. Според него поставянето на преместваеми обекти е продукт на корупционни сделки с концесионера.\nСимеонов иска тотална забрана за бараките. По негово мнение курортите предлагат море и плаж, и затова идват туристите. "Тези обекти приличат буквално на бежански лагер. Те пречат за достъпа на това, за което туристите са дошли-морето и плажа". Симеонов не иска да "продължаваме да рушим туризма с актове на министерството".\n"Крайният резултат е наредени като китайска стена бараки, които закриват плажа", погневи се Симеонов.\n"Според мен цялата концепция за концесии на плажовете е тотално сбъркана. България получава 8 млн. лв., на година за всички плажове по Черноморието. "При всички случаи концесионерите реализират може би десетократно повече", отговори Симеонов на въпроса какви приходи имат фирмите, взели концесия.\n"Плажът е територия на беззаконието", произнесе се Симеонов. Той иска да могат хората, които идват, да получат това, за което са дошли - плаж и море.\nНа въпрос, Симеонов отговори, че в Албена собствеността е друга. Според вицепремиерът по отношение на националните курорти, трябва да се премахне двойната собственост както в "Слънчев бряг" и "Златни пясъци".\n"Слънчев бряг" АД е корупционно мнозинство, което прави тротоарите неизползваеми, смята Симеонов. "Файтони, влакчета с по десет вагони и всякакъв друг вид сган", се движела по алеите в курорта според вицепремиера.\n"Който събира парите, трябва да инвестира. Община Несебър е готова да инвестира", категоричен е Валери Симеонов.\nПричината аз да се намеся е спазване на закона по Черноморието, не аз да си направя някак реклама, а защото РЗИ, НАП и полицията не се чувстват сигурни при тези проверки. Проверки не се правят или се правят със страх. Когато хората разбират, че тяхната дейност не е ялова, и обречена на неуспех, всичко върви добре". По думите на Симеонов, 350 млн. лева повече, ще бъдат доходите от курортите тази година сравнено с миналата. "Само ДДС от Варна за юли-юни е 14 млн. повече".\nЗа проверките за шума Симеонов каза "щеше да е една неособено атрактивна новина, ако не беше реакцията на служителите, татуирани до носа и силиконките - те си изиграха ролята, ставаше въпрос за дисциплиниращия ефект", обясни Симеонов.\n1 11:07 11.09.17\nВърлува беззаконието и кича. Ходи в Златни пясъци, вместоатракции по алеите от нестинарки, чевермета, артисти, певци и т.н. ще видите сутиени, очила, шалчета , казина за лесна печалба на мутрите, но и не някаква култура. Застроено е на брега така, че не се вижда плажа, а казино и забавления от лек характер. КОЙ ВЛАДЕЕ ЗЛАТНИ ПЯСЪЦИ?? КОСТОВАНСКИТЕ МУТРЕТЕ ОТ БАНКЯ СОБСТГВЕНИЦИ НА ПОЧТИ ЦЕЛИЯ КУРОРТ Е РАЗБИРА СЕ НЕКОЕ И ДРУГО АПАРТАМЕНЧЕ НА ЩЕРКИТЕ НА КРАДЕЦА НА ДЪРЖАВАТА КОСТОВАНСКИ!!!!!!!!!!!! проклети да са!!!!!!Всичко опропастиха.\n2 11:12 11.09.17\n"Плажът е територия на беззаконието"... -Валерка, ами всичките ни плажове влизат в 100-те метра от морето, които са изключителна държавна собственост! Хайде сега приложи закона, моля!\n3 11:12 11.09.17\nБългария е територия на беззаконието, г-н Симеонов! Прогнила ябълка.. Жалко за каузата на Левски, Ботев и всички останали герои. Алчните депутати, мутрите, циганите и ши**ния манталитет на 90% от българското население да бъдат вълци единици и да вредет на този, който се опитва да успее честно, ни доведоха до тук - от където оправяне няма. Страната вече е мъртва!\n4 11:16 11.09.17\nЗащо сте дали плажовете на концесия?та да печелят мутрите десетократно повече от платената концесия?тва е като да имам златна рибка и да изпълнява желания и да я дам под наем на някои за 200 пари месечно хахахах държавата трябва да е собственик на всички апетитни обекти и нисши по черноморието и туризма така че да няма как мутри олигярси и престъпници да имат своя територия там и да има беззаконие там....в бг капитализъм в чистата форма не важи трябва нещо като комунистически капитализъм\n5 11:19 11.09.17\nВалерка, само лаеш. Нищо не правиш! Прах в очите на народа е това! И ти си същия. Повече няма кой да гладува за теб. Сега ще позная за края на мандата ти, рязко ще се преместиш в ГЕРБ и ще ти се смеем много.\n6 14:37 11.09.17\nПо-голяма измислица за зам. премиер не сме имали. Диско течен патриот - с проверки на място по кръчмите. Пълна пародия... това управлява България.


Характер и съдба на жената от зодия Близнаци | Sanovnik.bg\nsanovnik.bg»Статии»Астрология»Зодии»Характер и съдба на жената от зодия Близнаци\nGemini е латинското название на третия знак от зодиака. Той продължава от 22 май до 21 юни и е по-популярен като Близнаци. Близнаците са първият знак, свързан с елемента въздух. Като въздушен знак те обладават остър ум, могат да решават сложни задачи и измислят оригинални идеи и начини за изпълнението им.\nПодвластните на този знак се сближават лесно с околните, не се натрапват и са много приятни събеседници. Често обаче околните виждат само лекия им характер, веселият нрав, склонността им към бъбривост, а интелектът, бързият ум и наблюдателност остават скрити. Тези хора създават усещане, че в тях живеят две личности с различен характер, които говорят много, непрекъснато бързат за някъде и имат постоянно някакви планове. Не е случайно, че мисленето като начин на живот е залегнало в техния девиз.\nДамите Близнаци типично за зодията имат много лица, но никое от тях не е отегчително. Типичното раздвоение е силно изразено при взимането на решения и това е причина и за крайните емоционални състояния, в които изпадат. Дамата от зодия Близнаци е несъмнено ярка и интересна личност, която заслужава специално внимание.\nХарактерни черти на жената Близнаци\nЖената Близнаци е изключително умна и способна да разговаря на всякакви теми. Тя се интересува от много неща - от религията, политиката, пътешествията и с нея могат да се обсъждат най- новите модни тенденции. Разговорите с дамата Близнаци са винаги интересни, защото тя е остроумна, любопитна, обича да говори, обменя информация и от нея винаги може да се научи нещо ново.\nКомбинацията от висок интелект, дар слово, остроумие и обаяние я прави много привлекателна и интересна. Творческото мислене е една от най-впечатляващите страни на тези представителки на нежния пол. Идеите и креативността им дават забележителни постижения.\nКато всяка истински талантлива личност жената Близнаци е щедра. Тя споделя с околните идеите си, откритията си, времето си. Раздаването е част от богатството на вътрешния живот на жената от този знак и това я прави изключително чаровна.\nМноголика и свободомислеща, тази дама умее да се грижи за себе си, а свободата е част от нейната същност. Не е случайно, че е така спонтанна в емоциите и думите си. Не се плаши от конкуренция, защото е родена да бъде победител. От тази зодия има много жени-лидери.\nФизически облик на жената Близнаци\nЖената Близнаци се отличава най-вече с младежкия си вид. Повечето представителки на знака са високи, стройни и много пъргави. Имат красиви лица с изписани черти. Най-често са зеленооки, синеоки или с лешникови очи, с неспокоен поглед. Челото им обикновено е високо. Външният им вид не се влияе съществено от възрастта. Ако трябва с една дума да бъде определена жената Близнаци, то тя е младолика.\nПоложителни и отрицателни страни на характера на жената Близнаци\nКато представителка на двойния знак Близнаци, дамата от зодията съчетава положителните и отрицателни аспекти на всяко човешко качество, което обладава, и те са в постоянна борба за надмощие при нея.\nПредставителката на зодиакалния знак Близнаци никога не взима прибързани решения, претегля плюсовете и минусите, но е склонна постоянно да се съмнява в резултата от избора си и това се дължи на нейната несигурност. Твърде характерно за двойнствена личност като нея.\nЗаради двойния знак, жената Близнаци бързо променя предпочитанията си. Ако на единия ден предложи една оригинална идея, на следващия ден може да се откаже от нейното осъществяване и да премине към друга, която е била внезапно хрумване, но я е завладяла силно. Привлича я непознатото, новото, което е типично за характера на този знак.\nХороскопът на дамата Близнаци говори, че има нужда от публичност, защото еднообразието и скуката се отразяват зле на вътрешните усещания при нея и тя е склонна към депресии.\nПсихологическият портрет на дамите от този знак показва, че те са изключително добри събеседници, внимателни и подкрепящи, но в същото време дамата от знака гледа на всяка ситуация от собствените си позиции и това често преминава в несправедливи критики и неприятни оценки за действията и решенията на околните.\nСилната променливост на жената Близнаци я прави трудна за разбиране от останалите знаци, които не могат да схванат нейната същност. А нейната склонност да говори повече, отколкото слуша, понякога създава напрежение у нейните събеседници.\nСилно развитото самочувствие на дамата от този знак я потиква да търси комплименти и похвали с цената на преструвки, ако не получава насърчение редовно, а това може да стане повод за прекъсване на всякакви връзки, дори най-топлите и приятелски, които поддържа.\nПрофесионално и финансово състояние на жената Близнаци\nВ по-голямата си част представителките на зодията се отличават с висока амбиция по отношение на кариерното развитие. Те се стремят да стигнат до възможно най-високото стъпало, но това се отдава на малка част от тях. Причините са многостранни. Тези дами трудно се концентрират върху едно нещо за дълго и това им пречи да решават задачите. Тяхната импулсивност не е подходяща за роля на лидер. Това им качество често разпилява енергията им в ненужни усилия.\nПри благоприятни обстоятелства дамата Близнаци може да постигне успех в кариерата си, защото умее да защитава убедително позицията си, намира информация, за да следи дейността, в която работи, и често намира решение на проблемите в работата, без да ангажира колегите си.\nПарите обаче трудно се задържат у жената Близнаци, независимо колко печели. Тя харчи много бързо всички средства, които попаднат у нея. Импулсивните покупки са част от нейната същност, а това не подпомага качества като спестовността и планирането.\nСъвместимост на жената Близнаци с други зодии\nЖената Близнаци е определено много социално същество. Тя винаги има широк кръг познати и приятели, в това число и такива, с които е имала романтична връзка. Никого не бива да учудва факта, че дамата от този знак поддържа близки приятелски отношения дори с бившите си партньори.\nЛесната смяна на партньори е характерна особеност за дамите от знака и често зависи от моментните им хрумвания. Свободата, приключенията и разнообразието стоят над ценности като вярност, отдаденост и постоянство в любовните отношения. Рационални и повърхности са отношенията им със силния пол и затова зодиакални знаци, ориентирани към семейните ценности, не са добър избор за партньорски отношения.\nНай-лесно жените Близнаци изграждат връзка с Водолей и Везни. Привличат ги и огнените знаци - Овен, Лъв и Стрелец, като с последния може да има диаметрално противоположни отношения - от силно привличане, до пълно отхвърляне.\nЛюбопитството им ги насочва понякога към Козирога, Рибите и Скорпиона, но между тях има твърде малко общи неща и обикновено връзка не се получава. Близнаците и Девата може да имат взаимен интерес, но истинска страст между характери като техните не може да има. С Рак и Телец жената Близнаци трудно се забелязва, но ако успеят да установят контакт, връзката им би била интересна.\nЖената Близнаци е истинско предизвикателство за повечето зодии. Тя не е лесен партньор, но ако бъде установена и закрепена връзка с нея, тя е в състояние да направи живота на своя партньор истинско приключение, в което никога няма да скучае.


The Bulgarian Media Portal » Blog Archive » Не гласувайте за мен\nНе гласувайте за мен\n2021.03.28 Няма коментари\nВойната с уродливото чудовище, което души държавата ни, е обща. Но и всеки от нас трябва да избере своите малки битки. Чувал съм какво ли не от тези, които не одобряват горещите ми думи в публичното пространство. Бил съм платен. Бил съм човек на тоя, на оня. Наричали са ме комунист и капиталист почти едновременно.\nИстината е, че съм просто независим човек, който не спира да говори своите истини, с надеждата да го чуят. Поне малко.\nСедмица преди изборите давам кратък отчет какво свърших – без корист, без заплащане, без да съм в нечия партийна листа или гражданска квота. Не съм направил много. Направих това, което ми позволяват собствените сили.\nПрез 2009 г. стартирах един Пътеводител на Българския Гражданин и повече от десет години пишех в кратки форми неща, които исках да крещя, докато много мълчаха.\nПрез 2020 г. всички обвиняваха хората на мисълта и изкуството, че се крият, че не подкрепят недоволството към властта. Помогнах им да се да се обединят и да сложат имената си под искане за оставки в едно Отворено ПИСМО. От 100 станаха 1250, а проявата им достигна до всички в България и до европейските институции.\nПрез 2021 г. помогнах на българите зад граница да се изправят и да поискат да гласуват. Резултатите от акцията https://imashpravo.com/ тепърва ще видим. Но вярвам, че ще са рекордни.\nДа, не съм преобърнал света. И сигурно можех да направя още много, ако имах малко повече енергия и време. Но мисля, че направих достатъчно, за да имам основанието да изискам по нещо от всички Вас, които ме четете толкова внимателно. И за което съм Ви благодарен.\nХора, остава една седмица до избори, чиято стойност за нас се доближава до онези в края на миналия век. Тогава се опитвахме да преборим едно червенобузо охранено чудовище, душило държавата ни десетилетия. За съжаление се оказва, че не сме успели. Последните 11 години държавата е превзета от наследниците на онзи тоталитарен режим. Разрухата е пълна, но пропагандата се опитва не само да я прикрие, но и да ни накара да ръкопляскаме и благодарим на престъпниците отгоре.\nТози път нямаме право на пропуск. Нямаме оправдание за апатия, липса на мотивация, загубена надежда и отчаяние. Залогът не сме ние. Залогът са всички онези хлапета у дома, които ни гледат в очите с безрезервно доверие, защото вярват, че взимаме правилните решения вместо тях.\nИма за кого да гласуваме. Има партии и личности в тях, чиито ръце не са оцапани в миризливата кафява течност, която ни дави. Няма да Ви карам да гласувате с бюлетината с номер 11, която аз съм избрал. Това си е мой избор. А Вие потърсете и изберете сами своята бюлетина, не робувайте на стадни влечения. И най-вече – моля Ви, не се съобразявайте с мен.\nЗащото аз няма да гласувам заради Вас. Ще гласувам заради моята малка къдрокоса принцеса.


Отиде си доайенът на българските диригенти Борислав Иванов - Lupa BG\n12:53 - 22 Януари 2022\nПочина големият оперен диригент Борислав Иванов, ученик на великия Херберт фон Караян и доайен на българските диригенти, дългогодишен артистичен директор на Варненската опера. Тъжната вест съобщи във фейсбук актьорът и солист на Варненската опера Мариан Бачев. Маестрото си отиде на 90 години, които навърши на 2 август 2021 г. Тогава той отпразнува достолепния си юбилей с грандиозна гала вечер в Летния театър в морската столица, като лично дирижира концерта.\nДо кончината си маестро Борислав Иванов бе Художествен консултант на Държавната опера в родния си град. До лятото на м.г. той бе в добро здраве и с несекващ творчески дух, той продължаваше да внася своя високохудожествен принос в българския музикален живот - не само със сценичните си изяви, а и като дарява с опита и знанията си по-младите поколения. Именно той доведе във Варненската опера новата диригентска смяна Светослав Борисов, Вилиана Вълчева и Кръстин Настев, както и много нови солисти.\nНа снимката горе: Честване 85-годишнината\nна маестро Борислав Иванов на Античния театър\nв Пловдив през 2017 г., архив на Опера Пловдив


Възможно ли е етническо напрежение в Петрич? Ромите се обединиха срещу решение на Общински съвет\n07/06/2015 926 ( 0)\n15 ромски организации обединени в национална коалиция ,,Интелект”, изразиха недоволството си от решение на петричките общински съветници. Причината е, че на 18 юни тази година, местният парламент взе решение да спре парите за транспорт на ромските ученици до отдалечените училища в града. Става въпрос за около 150 деца. Организациите на ромите изпратиха писмо до председателя на Общински съвет Благой Калъпсъзов, до кмета инж. Вельо Илиев, областния управител Бисер Михайлов и до премиера Бойко Борисов. Те призоваха общинските съветници да преразгледат решението си, тъй като децата няма как да достигат до училищата в градa – IV ОУ,,Христо Смирненски”, III ОУ,,Гоце Делчев” и I ОУ ,,Кочо Мавродиев”.\n“Ще търсим правата си, затова изпратихме писма до посочените по горе институции” – това заяви вчера Демир Янев – председател на фондация ,,Ромска солидарност” в Петрич. Той обясни, че с решение номер 1182 от 18 юни тази година, съветниците са спрели единствените планирани в програмата общински средства в размер на 22 000 лв., с който се осигурява транспорт на учениците от ромските квартали до училища със смесен етнически състав.\nПо време на заседанието беше посочена една от причините за решението. Някои съветници подозират корупционни практики при възлагане на обществената поръчка за изпълнение на транспортната услуга.\nВ писмото е посочено: „Напълно разбираме притесненията относно корупционните практики и силно Ви препоръчваме да предприемете мерки за недопускането им. Но не можем да разберем обаче, защо вместо да предприемете необходимите мерки за осигуряване на честен и прозрачен процес за възлагане на обществени поръки, Вие просто лишихте децата от възможността да имат достъп до качествено обучение в училища със смесен етнически състав на учениците”\nРомските организации се опасяват, че със спирането на извозването на децата до смесените училища ще се увеличи многократно броят на отпадналите ученици.\n„Вярвайки, че отговорността и разумът винаги побеждават, призоваваме Ви да преосмислите Решение 1182 от 18 юни 2015 г. и да подкрепите училищната десегрегация на ромските деца и ученици. Убедени сме, че така Вие давате подкрепа на прогреса и мирното интеркултурно развитие на община Петрич”.\nТова се казва в отвореното писмо огласено от Демир Янев от Петрич, подписано от 15 неправителствени организации обединени в национална коалиция ,,Интелект”.\n22-годишен загина в катастрофа край Пет...\n( 752\t)\t04/21/2012\n( 10982\t)\t05/13/2018\n( 459\t)\t01/17/2018\n( 698\t)\t01/19/2012\n( 513\t)\t01/25/2018\n( 916\t)\t04/14/2011\n( 926\t)\t06/22/2017\nУченици засадиха райска ябълка в дров�...\n( 851\t)\t06/25/2011


5 интериорни решения за малка спалня - LadyZone.bg\nСпоред универсалните архитектурни кодове, една спалня е редно да бъде мин. 9 м2, за да се счита за обитаема.\nНяма страшно, колкото и малко да бъде помещението, винаги има начин да оптимизираме пространството, така че да се чувстваме удобно и уютно в дома.\nАко сте изправени пред подобно предизвикателство, следните съвети ще ви бъдат от полза. И не забравяйте, решение има за всичко.\n#Залагайте на светли и/или неутрални цветове\nНяма нищо по-хубаво от това стаята ви да бъде изпълнена със светлина. За да привличате блясъка на слънчевите лъчи, изберете светли цветове за стените на домашното помещение. Така с всеки следващ ден, домът ви ще искри и ще изглежда по-просторен.\n#Изберете походно или падащо легло\nТози тип мебелировка е сред основните тенденции за 2016. На пазара може да намерите различни видове падащи легла, които да приспособите към пространството на спалнята.\n#Оползотворете стените, поставяйки етажерки и различни видове рафтове, на които да подредите своите книги, списания и други любими предмети. Огледайте се добре около себе си - всички елементи във вашия дом могат да бъдат преобразени, така че да спестите място в дадено помещение.\nКолекционирате фигурки? Защо не ги подредите в рамка тип витрина, която да закачите на стената. Същото важи и за семейните портрети.\nТака ще освободите един или друг рафт, за да сложите любимите си издания и/или предмети, като пишеща машина\n#Избягвайте обемните мебели\n"Естествено!" - биха казали повечето от нас, но в интерес на истината, малцина се сещат за вградените гардероби с плъзгащи врати и други иновативни решения, които не само спестяват място, но и придават елегантност на домашния интериор.\n#Поставете малката техника на стената\nТелевизор, радио, аудио съраунд система... всичко, което може да се закачи на стената е добре да бъде поставено на нея. Така ще можете да се движите свободно в стаята без да се блъскате ъглите на една или друга мебел.\nКлючови думи:Решения, Декорация, Стая, Интериор\nОсвежете дома си със силата на цветовете ...без да пребоядисвате стените\nКубинският дом на Ърнест Хемингуей Разходете се виртуално из кубинския дом на писателя\nКак да си направите 3 лесни и зловещи декорации за Хелоуин\n"Този, който малко знае, малко... Ян Коменски\n1 млн. последователи имат черно-белите снимки на този фотограф Артbox


Барселона срещу Севиля (20.10.2018) / прогноза\nBetenemy » В пряк сблъсък за първото място Барселона посреща Севиля\nБарселона - Севиля 20 октомври 21:45\n20.10.2018 Християн Ц. Прогнози Испания\nБарселона допуснаха няколко грешки в последните си мачове в испанската Ла Лига и сега се нуждаят от победа, която да ги извади от тази мини криза. Лошата новина обаче е, че на пътя им е Севиля, които пък напоследък се намират в топ форма. Все пак, спортният букмейкър Betfair смята Каталунците за абсолютни фаворити в двубоя, като вероятно и статистиката е оказала влияние за това. Каталунците са спечелили седем от последните си осем мача с този съперник във всички надпревари.\nСамуел Юмтити и Томас Вермален продължават да лекуват контузии и ще пропуснат срещата за Барселона. В атакуващ план обаче всичко изглежда наред за тима. Двама са и липсващите в редиците на Севиля, като това са Максим Гоналон и Ибрахим Амаду, като и двамата лекуват различни травми.\nБарселона нямат победа в последните си четири срещи в Ла Лига\nБарселона се движи по план в Шампионска лига, където спечели убедително първите си два мача срещу ПСВ Айндховен и Тотнъм. До един момент нещата вървяха позитивно и в Примера дивисион, но към края на миналия месец дойде равенството с Жирона, което беше последвано от поражение срещу Леганес и още две ремита срещу Атлетик Билбао и Валенсия. Така вече четири поредни срещи Барса не са стигали до успех. Домакинството обаче е добра възможност това да се случи, тъй като в последните си 40 шампионатни срещи у дома Каталунците не познават загубата.\nСевиля са спечелили последните си четири мача\nСевиля пък изгубиха последния си до момента мач в Лига Европа срещу Краснодар, но пък са безапелационни в Испания, където вече са в серия от четири поредни победи, включително и над Реал Мадрид, като само в тези срещи отбелязаха цели 14 попадения. Гостуванията обаче си остават по-сложната част за тима, тъй като в последните си девет визити в Ла Лига те имат само три победи.


Свети Василий загинал заради аскетизма си\n» Свети Василий загинал заради аскетизма си\nНа първи януари, първия ден от Новата година, се празнува Василовден и се честити на всички, които носят името Васил, Василка, а също така на Веселин и Веселина.\nНа този ден се чества името на свети Василий, който е роден около 330 година в Кесария, административен център на Кападокия, и е произлизал от известен род, прославен със слава и богатство, както и с любовта към християнската вяра.\nБабата и дядото на свети Василий са жертва на Диоклетиановите гонения на християните. Родният му чичо е бил епископ, както и двамата му братя Григорий Нийски и Петър Севастийски. Негова сестра била преподобната Макрина.\nБаща му, който бил оратор и законовед, предназначил за Василий същата участ, щом порасне. Затова момчето получило прекрасно образование в Константинопол и Атина.\nСлед завръщането си той се посветил изцяло на светските дела. Но влиянието на сестра му Макрина, бъдеща игуменка, го накарало да се отдаде на по-аскетичен живот и в крайна сметка с няколко приятели да напусне градската суета и да основе монашеско селище.\nПрез 357 година Василий започва да обикаля коптските манастири, а през 360 година придружава кападокийските епископи по време на престоя им в синода в Константинопол.\nРешението на събора в Римини да поддържа осъдено от Първия Вселенски събор учение на Арий е тежък удар за Василий и приятелите му. Василий е ръкоположен за презвитер и става съветник на епископа. Строгият и аскетичен живот не е по душата на епископа, затова той го принуждава да се оттегли в пустинята и да се отдаде на монашеския си начин на съществуване, към който винаги се е стремял.\nИдването на власт на арианския император Валент и притесненията на православните християни принуждават епископа отново да потърси помощта на Василий. Той се връща в Кесария през 365 година и взима управлението на епархията в свои ръце.\nВасилий написва три книги срещу арианите, като за кратко време се издига до митрополит на Кападокия и започва ревностно да изкоренява арианството в Мала Азия.\nТази негова дейност води до сблъсък с Валент. Той влиза в спор с императора, което кара Валент да раздели Кападокия на две провинции и по този начин Василий губи позициите си пред църквата.\nГибелта на Валент в битката при Адрианополис променя баланса на силите в държавата и в църквата, но Василий не успява да се възползва от това. По това време здравето му е сринато от дългите години аскетичен живот.\nТой умира в първия ден на новата 379 година и бързо е зачислен в списъка на светиите. Свети Василий е сред малкото светци, които се почитат от християните, без да са загинали в мъки за правата вяра.\nИдентифицираха дете, загинало на Титаник10\nТутанкамон загинал по време на полет7\nПризрак на загинала младоженка плаши руски шофьори\nДнес си спомняме за Свети Мина, светия воин\nнай страшните и интересни загадки в света\nраздяла заради изневяра


Доброволци подготвят външна класна стая и биоградинка - plovdiv.utre.bg\n21 юли 2018, 09:27 | plovdivutre\nАкцията е от 10:00 часа\nПървата общодостъпна външна класна стая с биоградинка в Пловдив е вече факт. Младежки център и партньори осъществяват поредния ценен и полезен образователен проект за децата и младежите в града. Външна класна стая и пермакултурна биоградинка съвсем скоро ще посрещат любознателни деца, учители и родители в двора на центъра на Гребната база.\nЕкипът на центъра организира доброволческа акция днес от 10:00 до 13:00 часа, за довършителни градински работи - оформяне на лехи, билкови и цветни спирали, облагородяване. Но не само - създаването на общност, която да твори и да се обединява около идеи и ценности, е не по-малко важна от образователния елемент, допълват служителите на Младежкия център.\nДоброволците е нужно да носят градинарски инструменти и пособия - лопатки, кофи, мотики, чували, ръкавици и т.н. Добре ще са дошли и всякакви естествени материали, с които да се довърши и декорира биоградинката - хумус, слама, камъни, дървен материал, тухлички, саксийки и т.н.


Лимонена киселина изплаква косата: всички плюсове и минуси - Козметика\nЛимонена киселина за коса - използване и приложение\nЛимонената киселина е един от универсалните продукти благодарение на приложението му в различни сфери на живота. Най-често киселината се прибавя към сладкиши и коктейли, но напоследък се наблюдава тенденция да се използва лимонена трева за лечение на косата. Това не е изненадващо, тъй като евтиният прах не отстъпва на скъпите професионални продукти за грижа за косата. За да имаме ясна идея, нека разгледаме използването и ползата от лимонена киселина за косата.\nИзползването на лимонена киселина за коса\nПрахът действа за затопляне на скалпа. След нанасяне се подобрява кръвообращението, под действието на топлина всички хранителни вещества влизат в луковиците и ги събуждат да растат. На този фон косата става по-дебела, забелязва се пухът от новата коса на главата.\nРазтвор на лимонена киселина и вода се нарича подкислен поради специалния вкус. Този инструмент е необходим за изплакване на мазната коса, за да се отпушат порите и да се елиминират мазни запушалки, както и да се нормализира производството на мазнини.\nИзчерпаният вид на къдриците служи като индикация за използването на лимонова трева за коса. Киселината обгръща всяка коса, като създава основен обем и увеличава дебелината на реалното и визуалното.\nУникалността на лимона се крие в неговите бактерицидни, противовъзпалителни, грижовни свойства. Затова често се използва киселина за лечение на всички видове себорея, пърхот или друга гъбичка на скалпа.\nПрахът на лимонената киселина нормализира водно-алкалния баланс, така че косата става имунизирана срещу ефектите на ултравиолетовите лъчи, вятъра, замръзването, термичните инструменти, стайлинг и други дразнители.\nТрихолозите са лекари, специализирани в решаването на проблеми, свързани с косата. Те съветват използването на лимонов прах под формата на разтвори за мъже и жени, които са изправени пред появата на плешиви петна и плешиви петна (масово косопад).\nКато част от лимона има витамини, които изглаждат косата, намаляват статичния ефект и предотвратяват издуването. Лимонената киселина е ефективна при лечение на пърхот и себорея.\nЛимонената киселина е богата на витамини В1 и В2, които са необходими за постигане на мек и ексфолиращ ефект. Скалпът се почиства, появява се радикална маса, сечението по цялата дължина и краищата намалява.\nОт падане. С помощта на лимонена киселина може да се предотврати тежка загуба на коса. За да направите това, разбъркайте 80 мл. бульон от лайка с 35 гр. лимон, въведете 10 капки от розмарин етер. Разбъркайте, изсипете в тъмна бутилка, разтривайте всеки ден в скалпа.\nЗа растеж. За да стимулирате растежа на косата, трябва да смесите морската сол с лимон в еднакво съотношение. В този състав въведете 35 ml. водка или ракия, нанесете скраба върху скалпа и масажирайте за 10 минути.\nЗа овлажняване. Ако косата е много суха и крехка, направете домашен кондиционер. Вземете 2 части зехтин и една част прах лимонена киселина. Свържете, настоявайте четвърт час, незабавно приложите преди процедурата по измиване.\nЗа улесняване на гребена. Ако косата ви е постоянно объркана и трудна за оформяне, напръскайте я със спрей за готвене. Такъв инструмент ще предотврати електрификацията и пожара. Смесете 200 ml. Затоплете водата с торба с лимон и оставете гранулите да се разтворят. Разклатете добре преди всяка употреба.\nЗа да се възстанови. Средство е подходящо за възстановяване след оцветяване или химическа вълна. Смесете в чаша жълтък, 30 мл. масло от репей, 10 g. киселини и 20 гр. мед. Нанесете на корените на масажните движения на косата, опънете състава по цялата дължина. Затоплете и изчакайте 2 часа. Измийте го с шампоан.\nОсветяване на косата лимонена киселина\nАко не искате да разваляте косата си с оцветяващи амониеви багрила, използвайте лимон. Тя ще даде на купчина обем и ще се справи с избистрянето на отделните нишки.\nЗа да приготвите състава на посоката, смесете пречистената вода и лимона на прах в еднаква степен. Нанесете последователно на отделни къдрици, веднага покрийте с пластмасова обвивка.\nПродължителността на излагане на косата - 40-50 минути. След процедурата, старателно измийте състава с шампоан, използвайте балсам. За по-нататъшно осветяване на нишките, повторете процедурата след 3 дни.\nЛимонената киселина ще ви позволи безопасно да изравните нишките на няколко тона. Простият състав има няколко предимства в сравнение със скъпата козметика.\nАко правилно нанесете лимонена киселина, косата няма да бъде повлияна от процедурата. Освен това ще спестите значително. Не губете пари за средства със същите имоти.\nЗа да започнете процедурата, трябва да загреете 2 литра. пречистена вода до 50 градуса. Разбъркайте 30 гр. лимонена киселина в течността. Измийте косата си по обичайния начин, след това изплакнете косата си с готов състав.\nЗа да облекчите нишките на няколко тона, трябва да извършите няколко изплаквания в един ред. Също така, не забравяйте, че в зависимост от концентрацията на продукта, косата ще се осветява по-бързо. Не забравяйте, че голяма част от киселината влияе неблагоприятно върху здравето на косата.\nСлед като сте постигнали желания резултат, си заслужава да прекъснете употребата на лимонена киселина. Продължителната употреба изсушава косата и допринася за напречното сечение. За да поддържате светлия тон на нишките, е достатъчно да ги изплакнете два пъти седмично.\nСистематичното изплакване с разтвор на лимон позволява значително да се стеснят порите. В резултат на това замърсяването на косата отнема повече време. След изсушаване, съставът придава на косата видима коприненост и обем.\nПочти всеки член на нежния пол знае, че водата от чешмата вреди на косата поради нейната твърдост. Лимонена киселина ще ви помогне, съставът ще неутрализира ефектите на алкалите върху косата.\nЗа да приготвите изплакването, достатъчно, за да комбинирате 1 л. вода и 8 унция. лимонена киселина. Необходимо е да се използват средства след пълно измиване на главата. Опитайте се да приложите състава след всяко третиране с вода.\nУкрепване на лимонена киселина\nПригответе 100 ml. силен бульон на базата на лайка. Смесете 5 капки лавандулов етер и 10 грама. лимонена киселина. Разстелете агента по цялата дължина, изчакайте половин час. Измийте по обичайния начин.\nЗа укрепване на нишките и възстановяване на повредената структура, трябва да се смеси в купа яйчен жълтък, 15 мл. рициново масло и 12 гр. лимонена киселина. Нанесете продукта върху косата си, направете масаж. След 45 минути изплакнете.\nЛимонената киселина има универсални качества. Съставът се използва активно в кулинарни, битови и козметични цели. Навременното прилагане на маски и изплаквания на основата на лимон ще помогне за поддържане на красотата и здравето на косата на правилното ниво.\nПродукти за кухненски рафтове - лимонена киселина за коса\nЗабелязали ли сте колко е модерно да се използва всичко, което има еко префикс? Хората усърдно търсят по рафтовете за естествена храна, екологично чисти дрехи, продукти за лична хигиена...\nОсвен това, всички тези продукти имат доста висока цена, която не винаги е достъпна за обикновения човек. Но има наистина една стотинка средства за красота, не по-малко ефективни от raspiarennye аналози. Искате да знаете кои? Защо, например, ако само обичайната храна лимонена киселина за коса. Защо не?\nКакво е полезно изплакване на косата с водни частици лимон?\nОказва се, че ползата е очевидна и се състои от следното:\nНежно, но забележимо почистване на скалпа от мазен излишък, стесняване на порите и отстраняване на огнищата на дразнене\nПрическата придобива мекота и коприненост дори след измиване с най-примитивното решение, състоящо се от чифт литри нагрята вода и половин чаена лъжичка. прах;\nЗа да стане косата по-ярка по-голяма и да придобие ослепителен блясък, се препоръчва да ги излагате на киселинно изплакване редовно.\nИма много възможности за това как може да се получи трансформация на косата с лимонена киселина, тъй като този продукт може да бъде включен в състава на маски, балсами или редовни измивания.\nНо за да постигнете конкретна цел, можете да използвате следните рецепти:\nЗа мазна коса, тя ще бъде маската, която се състои от чифт лъжици редовен балсам и лъжичка. прах. Веществото се разпределя равномерно на къдриците, особено внимателно втрива в корените им, и остава на косата за около 15-20 минути. След това главата се измива по обичайния начин;\nИзплакване на косата с кухня лимонена киселина е допустимо да се замени с просто триене на нишки с резен лимон. Това ще облекчи кожата от прекомерно отделяне на мазнини, нормализира работата на мастните жлези;\nЗа да олекотите прическата, след всяко следващо измиване, тя трябва да се изплакне с литър вода, с разтворена в нея лъжичка киселина. Забележим резултат ще бъде показан още след 6 сесии, но помнете: веднага щом спрете процедурите, къдриците ще започнат да възстановяват истинския си оттенък;\nЗа да постигнете частично подчертаване, подобно на салона, ще ви е необходима домашна маска за коса с лимон. Прави се по следния начин: водата и киселинният продукт се смесват в равни пропорции, а готовата смес се разпределя между нишките, които първо трябва да се осветят. Затова те трябва да бъдат плътно увити във фолио и да останат последни за един час. Ако е необходимо, процедурата се повтаря, възможно е веднъж;\nЛимонът е добър не само за освежаваща мазна коса, но и за едновременното им укрепване и заздравяване. За да направите това, той трябва да бъде включен в състава на билковата инфузия за изплакване. Приготвя се от: 4 цитруси, коренища от ревен, ябълков оцет, лимон, сушена лайка, сушени съцветия от невен и коприва. Целият сок се изстисква от лимоните, а жарът и всички отпадъци се смилат в блендер. Те се поставят в тенджера, към тях се прибавят 400 мл ябълков оцет и 20 г коренища от ревен. Веднага след като кипи сместа, две лъжици бор, състоящи се от останалите сухи билки и няколко ч.л. лимонови листа. След 15 минути кипене течността се охлажда и филтрува. Лимонов сок се добавя към вече охладената инфузия, а последният може да се съхранява в стъклен и стегнат контейнер за дълго време. Такава концентрирана промивка се разрежда с вода в размер на 2 супени лъжици. бульон на литър нагрята течност;\nОт лимон може да направи отличен пилинг, дълбоко почистване и кожа и къдрици. За да направите това, вода и прах се разреждат до състоянието на овесена каша, а последната се втрива внимателно в косата. Не само че прическата ще придобие удивителен цитрусов аромат, но и ще придобие здрав вид и ще стане по-светла в няколко тона;\nLemon маска за коса е добра срещу косопад. Той перфектно укрепва фоликулите, активира активността на мастните жлези и причинява по-бърз растеж на ключалките;\nЗа укрепване можете да направите не само изплакване, но и маска за коса от лимон или лимонена киселина. Приготвя се по следната рецепта: TSP, смесени заедно. мед, няколко чл. сок агаве, половин ч.л. цитрусов прах / сок. Съставът за половин час се нанася върху косата, след което се измива с топла вода и след това се изплаква с отвара от хиперикум;\nЗа да нахранят мастните направления, препоръчваме да използвате следната маска: една супена лъжица лимон и колкото ръжено брашно се разтварят в чаша нагрята вода. Масата се разпределя равномерно на къдриците, остава върху тях в продължение на половин час, след което се измива добре с течаща вода.\nСлед преглед дали е възможно да се изплакне косата с лимонов сок или лимонена киселина, пристъпете към възможните странични ефекти.\nТе са малко, но все още...\nЖените с особено чувствителна кожа могат да получат леко зачервяване или дразнене.\nЗа останалото, неправилното спазване на препоръките може да доведе само до по-забележимо осветяване на къдриците, отколкото се очакваше преди.\nКакто виждате, използването на лимон за коса е очевидно, доказано и оправдано. Това е бюджетен и достъпен начин да лекувате косата си, придавате му свежест, блясък и блясък.\nРецепти домашно приготвени маски за бърз растеж на косата


ІІ. Характеристика на инвестиционното предложение: Анотация на предложението\n5. Скица показваща местоположението на площадката, включително необходимата площ за временни дейности по време на строителството\n6. Обща схема на разположението, сгради, други структури, материали използвани за строителството и други\n7. Описание на основните процеси, включващи размер, капацитет, производителност, принос и резултат\n8. Схема на нови или промяна на съществуващи пътища.\n9. Програма за дейностите включително за строителство, експлоатация и фазите на закриване, възстановяване и последващо използване.\n10. Използвани методи за строителство\n11.Използвани природни ресурси по време на строителството и експлоатацията.\n13. Информация за разгледаните мерки за намаляване на отрицателните въздействия\n14. Други дейности, свързани с инвестиционното предложение (например добив на баластра, нов водопровод, добив или пренасяне на енергия, жилищно строителство и третиране на отпадъчните води)\nПо отношение на защитените зони\nза преценяване необходимостта от ОВОС,\nсъвместена с информация по чл. 10, ал. 1 от Наредбата за условията и реда за извършване на оценка за съвместимостта на планове, програми, проекти и инвестиционни предложения с предмета и целите на опазване на защитените зони (Наредба за ОС – ДВ, бр.73 от 2007год.).\nИНВЕСТИЦИОННО ПРЕДЛОЖЕНИЕ: “ИЗГРАЖДАНЕ НА АВТОГАРА В ПОЗЕМЛЕН ИМОТ № 67800.3.338, МЕСТНОСТ “МИСАРЯ”, ЗЕМЛИЩЕ НА ГР.СОЗОПОЛ, ОБЩИНА СОЗОПОЛ”\nИзготвянето на настоящата съвместена информация е изискана от РИОСВ-Бургас с писмо с Изх.№ 6127 от 10.12.2009 г. Инвестиционното предложение попада в защитена зона BG 00002077 “Бакърлъка”, която е част от Националната екологична мрежа и подлежи на процедура по преценяване необходимостта от извършване на ОВОС. На основание чл. 2, ал. 1, т. 3а от Наредбата за ОС подлежи на процедура по чл. 31 от Закона за биологичното разнообразие (ЗБР – ДВ, бр. 77/2002г.).\nІ. Информация за контакт с възложителя: ОБЩИНА СОЗОПОЛ;\nгр.СОЗОПОЛ, пл.„ХАН КРУМ” № 2\nАнотация на предложението:\nС инвестиционното предложение се обосновава създаване и оформяне на нова автогара за обслужване на гражданите и посетителите на гр.Созопол. За целта е отреден терен частна общинска собственост – Акт № 145 от 16.02.2000 г. Имотът е с идентификатор № 67800.3.338 по скица на Служба по геодезия, картография и кадастър-Бургас /стар № 000065/. Новата автогара ще е удобно разположена на границата на жилищен квартал на гр. Созопол – на около 100 метра и в близост – 90 метра от път І-ви клас Бургас – Царево. Същинската регулация на гр. Созопол започваща на около 100 метра източно от имота, като в част от междинните частни парцели има започнала реализация на отделни ПУП.\nИмотът отстои на около 1300 метра. от плажната ивица на гр. Созопол. Новата автогара ще е на около 1800 м от к-г Каваци и на около 2000 м от к-г Смокиня. На изток и запад имота граничи с полски пътища, а на юг и север със земеделски земи, съответно с начини на трайно ползване нива и пасище с храсти. Имотите на север и юг са стопанисвани от Община Созопол и към момента общината няма предвиждания за същите. Инвестиционното предложение се мотивира с необходимост от създаване на нова автогара с по-голям капацитет предвид нарасналата популярност на града и съседните му като модерни туристически дестинации. Старата съществуваща автогара е с изчерпани възможности по отношение на развитие и модернизация.\nНовата автогара ще улесни пътниците и превозвачите. Тя ще е ситуирана на около 100 м от регулационните граници на града, с което се постига стремежа трафика от автобусите по междуградските линии да се изнесе извън централната градска част.\nТя е логичен завършек на основния облик на града, която притежава визуална и физическа връзка с предложения терен. Предвижда се изграждане на масивна постройка за разполагане на гишета, кабинети за обслужващия персонал, санитарен възел и удобна чакалня за гражданите. В останалата част от терена ще се оформят сектори за пристигащи и заминаващи автобуси по съответни направления, както и места за гариране. Разпределението на обслужващата пътниците сграда позволява лесна ориентация и предвижване за посетителите, както и бързо прекосяване на общественото пространство. В сградата ще бъдат разположени гишета за продажба на билети, питейни заведения, заведения за хранене, магазини за хранителни и др. стоки. Новата автогара разполага с около 20 сектора и още 5 допълнителни и може да поеме целия автобусен трафик от гр. Созопол за страната. Автогарата се вписва по категоричен и динамичен начин в заобикалящата я среда, като създава хомогенен облик на цялостната композиция. Предложеното решение се съобразява със съществуващите зелени площи и дървесни видове и се вписват в околната паркова среда. Те предлагат необходимите елементи на градския дизайн (пейки, осветителни тела), които участват във концепцията на формообразуване на проектите.\nПлощта на поземлен имот № 67800.3.338 в местност Мисаря, землище на гр. Созопол е 11,536 дка и с начин на ползване – пасище. Предлагат се следните градоустройствени показатели:\nплътност на застрояване 70 %\nКота корниз Н mах 10 м\nОозеленяване мин. 20 %, като ½ от площта е осигурена с дървесна растителност.\nОзеленяването ще се извърши по предварително изготвен проект, като ще се търси създаване на подходяща среда за гражданите ползващи обекта.\nВ автогарата ще работят около 10 души постоянен персонал. Специално внимание е отделено на трудноподвижните хора, за които ще бъдат изградени естакади, а също и помещения в тоалетните. Пространството в автогарата ще е така подредено, че потоците от хора да не се преплитат, да няма излишни движения, и да няма излишни площи. За максимално улеснение на пътникопотока входа и изхода на автогарата ще се контролира.\nДо новата автогара от центъра на град Созопол ще се стига за около 10 минути.\nПрез терена преминава електропровод на железни и стоманенобетонни стълбове, като проекта за застрояване и облагородяване ще бъде съобразен с тази комуникация. В района на имота има изграден нов водопровод. За захранване с питейна вода ще се проектира и изгради уличен водопровод. Предвижда се отклонение, непосредствено след влизането на водопровода в границите на имота и площадкова водопроводна мрежа. Ще се вземе предвид и необходимото противопожарно водно количество. За отвеждане на битовите отпадъчни води от имота ще се проектира и изгради площадкова канализация. Електроснабдяването на имота ще се осъществи от инфраструктурата на района.\nСтроителството на нова автогара е наложено от нуждите на града.\nТретирането на отпадъчните води ще се извърши, чрез изграждане на канализационен колектор за включване в градската канализационна мрежа на гр. Созопол . Отпадъчни води от друг характер не се очаква да се формират. Дъждовните води от покривите на обекта ще се събират в подземен резервоар и ще се ползват за поливане на собствените зелени площи. Ще се сключи договор с фирмата, извършваща извозването на битовите отпадъци на Община Созопол за обслужване на обекта. Сградния фонд ще бъде изграден със съответната топлоизолация, отговаряща на критериите за ефективност. Отоплението на помещенията ще се извършва с климатични инсталации, като за изграждането им ще се ползват фирми утвърдени на българския пазар. Захранването с питейна вода и електричество ще стане чрез наличната инфраструктура, като за това ще се вземат необходимите съгласувания с дружествата.\nРеализирането на проекта ще доведе до повишаване качеството на туристическите услуги в района както и повишаване интереса на летуващите от страната и чужбина към този район чрез увеличаване капацитета и комфорта предлагане на транспортни услуги, добро обслужване и внимание към пътниците.\nИнвестиционната инициатива е обусловена от следните фактори:\n- наличие на подходящ терен в район разположен в непосредствена близост до морето, силно развита инфраструктура, непосредствена близост до гр. Созопол, курортен комплекс “Дюни”, к-г Каваци и к-г Смокиня. Упоменатите места са утвърдени международни и туристически дестинации;\n- наличие на нагласа и квалифицирани умения в областта на строителството на сгради за транспортно обслужване на населението;\n- осигуряване на възможност за разнообразяване на предлагания транспортен продукт в района;\n- осигурена възможност за безконфликтна скоростна връзка с горецитираните курортните образувания;\n- предлагане на висококачествени транспортни услуги, които да задоволяват и най-големите изисквания на пътниците;\n- необходимост от нови и модерни сгради за обслужване на пътникопотока от южното черноморие до всички точки на страната;\n- подходяща и комфортна сграда за извършване на всякакви услуги в областта на транспортното обслужване;\n- интерес за изграждане на нова автогара, съгласно съвременните изисквания и стандарти за изграждането и функционирането на такава;\n- необходимост от създаване на допълнителна трудова заетост;\nИнвестиционното предложение ще отговаря на най-модерните световни практики, нормативните изисквания и препоръките на специалисти в областта на транспортното обслужване.\nИнвестиционното предложение ще огговаря на най-модерните световни практики, нормативните изисквания и препоръките на специалисти в областта на транспортното обслужване. За гр. Созопол този обект ще бъде единствен по рода си, тъй като той ще разширява комплекса от предлаганите транспортни услуги и всичко това в съчетание с много добре развита инфраструктура.\nПодробна информация за разглеждани алтернативи:\nМестоположението е избрано така, че дейността да не оказва значително отрицателно въздействие върху околната среда, да не се засягат пряко или косвено защитени природни обекти, да не противоречи, относно предвижданията за развитие в тази част от землището на гр. Созопол за развитие на такава дейност, да няма промишлени предприятия в непосредствена близост и да се осигуряват условия за бърз и удобен достъп на живущите и летовниците. Имотът отстои на около 100 метра западно от най-близките жилищни сгради на гр. Созопол, на около 1800м. северно от к-г Каваци и на около 2000м. северно от к-г Смокиня. Плажната ивица на гр. Созопол е на около 1300 метра от имота. Алтернативата на местоположението на обекта се ограничава от наличието на собствен общински терен тук.\n5. Скица показваща местоположението на площадката, включително необходимата площ за временни дейности по време на строителството:\nКъм документацията е приложена скица от Служба по геодезия, картография и кадастър-Бургас. Не е необходима допълнителна площ при изграждане на обекта. Строителството ще се ограничи само в имота и съседни терени няма да бъдат засегнати.\n6. Обща схема на разположението, сгради, други структури, материали използвани за строителството и други:\nПо време на строителството и експлоатацията на обекта няма да се използват природни ресурси. Всички необходими строителни материали ще се закупят от съответните производители или дистрибутори.\nИнвестиционното предложение е свързано със създаване и оформяне на нова автогара за обслужване на гражданите и посетителите на гр. Созопол. Инвестиционното предложение се мотивира с необходимост от създаване на нова автогара с по-голям капацитет предвид нарасналата популярност на града. Старата съществуваща автогара е с изчерпани възможности по отношение на развитие и модернизация. Новата автогара ще улесни пътниците и превозвачите. Автогарата ще е ситуирана на около 100м от регулационните граници на града, с което се постига стремежа трафика от автобусите по междуградските линии да се изнесе извън централната градска част. Предвижда се изграждане на масивна постройка за разполагане на гишета, кабинети за обслужващия персонал, санитарен възел и удобна чакалня за гражданите. В останалата част от терена ще се оформят сектори за пристигащи и заминаващи автобуси по съответни направления, както и места за гариране.\nИмота е частна общинска собственост и ще се ползва за оформяне на автогара, т.е. за обществено обслужване. В този смисъл може да се счита, че инвестиционното предложение има връзка с други съществуващи в обхвата му на действие обекти, а именно жилищните квартали на гр. Созопол.\nОт общата площ на терена 11 536 м², застроената се равнява на 8 075 м².\nНе се предвижда изграждането на специализирана котелна инсталация. Отоплението на сградите през студената част на годината и охлаждането им през топлия сезон ще се извършва с климатични инсталации.\nНа 90 метра от парцела е път І-ви клас Бургас-Царево. Транспортният достъп до посочения имот ще стане чрез директно отклонение от упоменатия път, чрез изграждане на обслужваща улица по съществуващите полски пътища, с който имота граничи източно и западно.\nПроектиране и ново строителство на заявените сгради.\nРеализирането на строителството ще се извърши на един етап и в рамките максимум на 210 дни от получаване на строителното разрешение, съгласно заповедта на Кмета на общината.\n1) ограждане на строителната площадка,\n2) изкопни дейности за основите на сградите,\n3) груби строителни дейности,\n4) външни и вътрешни довършителни дейности,\n5) свързване със съществуващата инженерна инфраструктура,\n6) благоустройство и озеленяване,\n7) въвеждане в експлоатация;\nНа този етап не е разработена и не е предвидена програма за прекратяване дейността на обекта и възстановяване на съществуващите територии и ландшафт. Тъй като предвидената инфраструктура и автогара за обслужване на гражданите и посетителите на гр. Созопол се вписват идеално в стратегията за развитие на община Созопол като туристически център, то очевидно няма да се налага промяна на дейностите поради конюнктурни съображения и съответното ликвидиране на сградите и изградената инфраструктура. Срокът за експлоатация е лимитиран от срока за годност на монолитно построените сгради.\n10. Използвани методи за строителство:\nАвтогарата ще представлява монолитна сграда, като за строителството ще се използват всички съвременни и най-добри утвърдени строителни материали и практики в страната. Не се налага извършване на взривявания при изкопните работи.\nПо време на строителството използваните природни ресурси ще са строителни, инертни материали и вода. Необходимите строителни и инертни материали ще се закупуват от законни обекти, притежаващи необходимите разрешения.\nПри експлоатацията на сградите ще се използва питейна вода и електроенергия.\n- Битови отпадъци:\nСградита ползвана за автогара ще се обслужва от максимум 10 човека персонал. Основно битовите отпадъци ще се генерират от обслужващия персонал. Съгласно нормата за натрупване от около 0,0035 м3/жител на ден, очакваното количество ТБО е около 1.05 м3/месец или до максимум 12.6м3/годишно при максимална експлоатация от 12 месеца. Основното количество на отпадъците, които ще се генерират от експлоатацията на обекта са битови отпадъци с код 20 03 01 – смесени битови отпадъци.\n[м3/служ. на ден]\nКоличество ТБО за месец [м3/месец]\nКоличество ТБО за година\nОсновните компоненти на битовите отпадъци, които ще се генерират, ще бъдат 60 % хранителни и 40 % други (полиетиленови, метални, хартиени и др.). Други битови отпадъци, които се очаква да се генерират по време на експлоатацията на обекта, са биоразградими отпадъци – 20 02 01, почва и камъни – 20 02 02 и други бионеразградими отпадъци - 20 02 03.\nСъбирането и извозването на отпадъците ще се извършва по утвърдената схема за населените места на Община Созопол. Извозването на битовите отпадъци ще се осъществява от фирмата обслужваща общината. Съдовете за събиране и временно съхранение на отпадъците ще отговарят на вида на сметосъбиращите и извозващи коли, обслужващи общината. Ще се предвидят необходимите съдове за разделно събиране на отпадъците. Уточняването на тези съдове ще стане с Община Созопол и с обслужващите я фирми и ще се подпише договор за извозването на отпадъците до приемното депо, обслужващо общината.\nПо цялата територия на площадката и урегулираните граници непосредствено около имота и особено към обслужващата улица и вътрешните алеи ще се предвиди поставянето на кошчета за отпадъци, със специално подбран дизайн. Последният ще отговаря на архитектурния ландшафт на обекта и общия архитектурен замисъл на Община Созопол.\nПри осъществяване на гореизложеното не съществуват предпоставки за негативно влияние върху околната среда.\n- Стротелни отпадъци:\nПо време на строителството се очаква да се генерират смесени строителни отпадъци от използваните строителни материали – 17 01 07 (смеси от бетон, тухли, керемиди, плочки, керамични и фаянсови изделия несъдържащи опасни вещества). При изкопните работи ще се отделят почва и камъни (20 02 02) и други бионеразградими отпадъци (20 02 02).\nПри строителството предварително ще се отдели хумусния слой, ще се депонира на част от площадката и в последствие ще се вложи за оформяне на зелените площи в съответствие с изискванията на Раздел ІІІ от ЗООС.\nНа практика нито един вид от генерираните отпадъци не подлежи на предварително третиране преди да бъде предаден за депониране по съществуваща схема на общината.\nНе се очаква генерирането на опасни отпадъци при нормалната експлоатация на обекта. Ако се генерират такива, свързани с осветлението на сградите (луминисцентни и живачни лампи), то те ще се предават на лицензирани за такава дейност фирми. До предаването им ще се съхраняват в отделно и пригодено за тази цел помещение по начин недопускащ счупването и смесването им.\n13. Информация за разгледаните мерки за намаляване на отрицателните въздействия:\n- Съхраняване на повърхностния почвен слой при изкопните работи и подобряване на почвеното плодородие на предвидените терени за озеленяване и залесяване,\n- Подходяща организация на строителните работи с цел недопускане замърсяване на прилежащите терени, както и цялата площадка със строителни отпадъци,\n- Провеждане на изкопните работи и грубите строителни работи през есенно-зимния сезон, когато е по-влажно с цел редуциране на неорганизираните прахови емисии и намаляване въздействието върху хората от шумовото натоварване,\n- Организирано събиране и извозване на ТБО и тяхното последващо третиране по схемата на Община Созопол,\n- Организирано извозване на разделно събраните отпадъци от опаковки по схемата на Община Созопол,\n- Третирането на отпадъчните води ще се извърши чрез изграждане на канализационенен колектор за включване в градската канализационна мрежа на гр. Созопол. Отпадъчни води от друг характер не се очакват,\n- Озеленяването на обекта, което ще бъде минимум 20 % от терена, предвиден за реализация на ИП, като ½ от площта е осигурена с дървесна растителност.\n- добив на баластра – не се предвижда\n- нов водопровод – предвижда се изграждането на довеждащ тръбопровод до парцела явяващ се част от водопроводната система на гр. Созопол. Ще се предвидят размери на тръбопровода с цел осигуряването на нормално функциониране на обекта.\n- Добив или пренасяне на енергия – Не се предвижда добив. За електрозахранването на обекта ще се ползва наличната инфраструктура на квартала.\n- Третиране на отпадъчните води - При експлоатацията на обекта ще се формират само битово-фекални води. Отпадъчните води ще се отвеждат чрез новопроектирана и изпълнена улична канализация до канализационен колектор и чрез него до градска пречиствателна станция за тяхното третиране. По проект се предвижда по време на експлоатацията постоянно пребиваващите в обекта служители да е около 10 човека. Приемаме най-тежкият вариант за формирането на отпадъчни води – 2.25 м3/ден. Битово-фекалните води генерирани на територията на обекта по състав няма да се различават съществено от тези, които се отделят от населените места. Предполагаемите типове основни замърсители и техните максимални концентрации в този поток води са както следва:\nЕксплоатация на обекта\n- Дъждовни води - Тези води могат да бъдат решени чрез свободно повърхностно оттичане от зелените площи на обекта. Функционално необходимата чистота на откритите площадки в района на обекта и отсъствието на източници на външно антропогенно замърсяване, обуславят очаквано незначително замърсяване на площадковите дъждовни води. Поради тази причина за тях в подобни случаи не се предвижда специално третиране. Заложено е като идея, дъждовните води от покривите на сградите и парковите алеи да се събират в подземен резервоар и да се използват за поливане на собствени зелени площи.\n15. Необходимост от други разрешителни, свързани с инвестиционното предложение:\nНе са необходими други разрешителни свързани с нормативната уредба по околна среда, освен гореизброените.\n- скици за разположението на имота,\nСъществуващи ползватели на земи и приспособяването им към площадката на инвестиционното предложение и бъдещи планирани ползватели на земи.\nТеренът е удобно разположен на границата на жилищен квартал на град Созопол и в близост – 90 метра, от път І-ви клас Бургас – Царево.\nПолитика на зониране или земеползване:\nИнвестиционното предложение засяга свободен терен и включва промяна предназначението на земеделска земя за обособяване на парцел за изграждане на нова автогара за обслужване на гражданите и посетителите на гр. Созопол\n4. Чувствителни територии, в т.ч. чувствителни зони, уязвими зони, защитени зони, санитарно-охранителни зони и др.\nВ непосредствена близост до терена предвиден за застрояване няма разположени обекти, недопускащи в санитарно-охранителните си зони изграждането и функционирането на такъв вид обекти.\nПо отношение на защитените зони:\nИмотът предвиден за реализиране на инвестиционното предложение попада в границите на ЗЗ „Бакърлъка” за опазване на дивите птици.\nЦелите на защитената зона BG0002077 „Бакърлъка” са:\nОпазване и поддържане на местообитанията на описаните по-долу застрашени видове птици и описани в стандартния формуляр за ЗЗ „Бакърлъка” съгласно чл. 6, ал.1, т.3 от Закона за биологичното разнообразие, по време на гнездене, миграция и зимуване за постигане на техния благоприятен природозащитен статус;\nОпазване и поддържане на местообитанията на описаните по-долу мигриращи видове птици съгласно чл. 6, ал.1, т.4 от Закона за биологичното разнообразие, по време на гнездене, миграция и зимуване за постигане на техния благоприятен природозащитен статус;\nОсигуряване на безопасни въздушни коридори и места за пренощуване за безпрепятствено предвижване на мигриращи грабливи птици, щъркели, пеликани и жерави, съгласно чл. 6, ал.1, т. 3 и 4 от Закона за биологичното разнообразие, по време на ежегодните им есенни и пролетни прелети за постигане на техния благоприятен природозащитен статус;


Една легенда навърши половин век. - struma - Онлайн вестник\nЕдна легенда навърши половин век.\nПетдесет години от началото на производството на автомобил LADA ще бъде отбелязано на 19 април, пише РИА Новости. На тази дата през 1970 г. първият ВАЗ-2101 “Жигули”, се спусна от монтажната линия на Волжския автомобилен завод в Толяти.\n„Първият модел LADA стана най-масовият в историята, както и в историята на руската автомобилна индустрия. От 1970 до 1988 г. са произведени около 4.8 милиона от легендарния автомобил и неговите модификации”, казат от АвтоВАЗ.\nПървият модел, носещ номер 2101, е разработен по лиценз на FIAT на основата на модела FIAT 124. АвтоВАЗ отбелязва, че през 1967 г. той получава титлата „Автомобил на годината в Европа“. В СССР са направени над 800 промени в дизайна му и в резултат ВАЗ-2101 е високо оценен както от местните потребители, така и на външния пазар, където навлиза през 1971 г., допълват от компанията.\n“Около три часа сутринта на 19 април са довършени последните детайли по автомобила и той „застава на крака“, си спомня ветеранът от АвтоВАЗ Евгений Башинджагян. Първият автомобил е свален от конвейера от инструктора на FIAT Савоини, а вторият – от началника на отдела за монтаж Сафонов, пише profit.bg.\n„Хората започнаха да се тълпят около тях, опитвайки се поне да докоснат автомобилите. На участниците в събитието им бе разрешено да се повозят. Автомобили се понесоха през свободните зони с включени фарове и с натиснати клаксони. След като спряха, автомобилите се подредиха един до друг – изглеждаха страхотно“, добавя той.\nАвтомобилите LADA остават най-продаваните в Русия, както сред новите леки автомобили, така и втора употреба. През последните 12 години, за които има данни за продажбите на нови автомобили и лекотоварни автомобили от Асоциацията на европейските предприятия, автомобилите LADA заемат първата линия по обем на продажбите, понякога изпреварвайки двойно чуждестранните конкуренти.\nЕто каква е безопасната доза алкохол според науката\nАвстралия поиска разследване за коронавируса в Китай\nАтина: РС Македония да изпълни всички критерии, договорени през март\nНа първо четене: РЗИ връчва предписание за карантина с SMS или e-mail\nFacebook-ът на Кристина ври и кипи: Наказанието ти ще е ужасно, изгний сама!\nКметът на Сандански Ат. Стоянов обяви ден на траур заради двете убити деца